हरपालपुर थाना क्षेत्र के मदार गांव निवासी सरजू का 26 वर्षीय पुत्र रामरतन गांव में नाली व सड़क निर्माण के लिए कस्बे से सीमेंट और मौरंग ट्रैक्टर ट्राली में लादकर ले जा रहा था। उसके साथ पलिया गांव के जुगा पुरवा निवासी अखिलेश्वर उर्फ कल्लू (24) व उसका बहनोई रामचरन निवासी कुसुमखोर भी ट्रैक्टर पर सवार थे। चौंसार गांव स्थित गंभीरी नदी पर बने पुल से करनपुर गांव के पास बाढ़ में सड़क की चढ़ाई चढ़ते ही ट्रैक्टर ट्राली पलट गई। इस दुर्घटना में ट्रैक्टर चालक रामरतन व उस पर सवार अखिलेश्वर की घटनास्थल पर ही मौत हो गई। सूचना पर पहुंचे परिजनों का कोहराम मच गया। मौके पर पहुंची पुलिस ने मृतकों के शव का पंचनामा भर पोस्टमार्टम को भेजा। वहीं घायल रामचरन को सीएचसी पर भर्ती कराया गया।